# Frank Harary

Frank Harary (Nova York, 11 de març de 1921 - Las Cruces, 4 de gener de 2005), conegut per col·legues i estudiants com Mr. Graph Theory, va ser un matemàtic estatunidenc.

## Vida i obra

Harary va néixer a Nova York fill d'immigrants jueus de Síria i Rússia. Es va graduar el 1941 al Brooklyn College i, després d'un curs (1943-1944) a la universitat de Princeton, va acabar el màster al Brooklyn College el 1945. El curs següent va iniciar la recerca a la universitat de Nova York, però el 1946 es va traslladar a la de Berkeley on es va doctorar el 1948, amb una tesi dirigida per Alfred Foster. A partir d'aquest any va ser professor de la universitat de Michigan a Ann Arbor fins que es va jubilar el 1986. En retirar-se va ser nmenat professor emèrit distingit a la universitat Estatal de Nou Mèxic a Las Cruces, localitat en la qual va morir l'any 2005.
Harary va ser un especialista en teoria de grafs i, sobre tot, en les seves aplicacions a camps tan diversos com la psicologia, la sociologia, la química o l'antropologia. Tot va començar quan, poc després d'arribar a Michigan, el psicòleg Leon Festinger es va apropar a ell per a que l'ajudés en la creació de models explicatius del funcionament de les estructures socials, des d'un punt de vista estructuralista.
L'obra publicada de Harary és ingent: només la base de dades MathSciNet llista més de cinc-cents articles publicats, lo qual vol dir que, tenint en compte que només inclou articles publicats en revistes científiques de matemàtiques, podrien ser més de set-cents els articles dels que és autor o coautor; a més, era un viatger incansable que va donar classes i conferències a 440 ciutats de 72 països diferents. Va fer notables contribucions a la teoria de Ramsey, entre les quals destaca el seu joc de tres en ratlla generalitzat.
També és autor o coautor d'una dotzena de llibres, d'entre els quals destaca Graph Theory (1969), que va esdevenir el tractat clàssic sobre el tema durant molts anys, i va ser fundador de les revistes Journal of Combinatorial Theory i Journal of Graph Theory.

## Referències

* ↑ Chartrand et al., 2021, p. 1.
* ↑ Chartrand i Farrell, 2009, p. xiii.
* ↑ Chartrand i Farrell, 2009, p. xvii.
* ↑ Cui i Liu, 2012, p. 815 i ss.
* ↑ Jenkins, 2008, p. 2 i ss.
* ↑ Freeman, 2012, p. 71.
* ↑ Chartrand et al., 2021, p. 3.
* ↑ Gardner, 1992, p. 203-204.

## Bibliografia

* Chartrand, Gary; Farrell, Jeremiah. «Frank Harary». A: Ed Pegg Jr, Alan H. Schoen, Tom Rodgers (eds.). Mathematical Wizardry for a Gardner (en anglès). CRC Press, 2009, p. xiii-xx. ISBN 978-1-4398-6539-2.
* Chartrand, Gary; Haynes, Teresa W.; Hedetniemi, Stephen T.; Zhang, Ping «Editorial Remembering Frank Harary» (en anglès). Discrete Mathematics Letters, Vol. 6, 2021, pàg. 1-7. DOI: 10.47443/dml.2021.s101. ISSN: 2664-2557.
* Cui, Zhihui; Liu, Bolian «On Harary Matrix, Harary Index and Harary Energy» (en anglès). Match : communications in mathematical chemistry, Vol. 68, 2012, pàg. 815-823. ISSN: 0340-6253.
* Freeman, Linton C. El Desarrollo del Analisis de Redes Sociales: Un Estudio de Sociologia de la Ciencia (en castellà). Palibrio, 2012. ISBN 978-1-4633-3085-9.
* Gardner, Martin. «Generalized Ticktacktoe». A: Fractal Music, Hypercards and More... (en anglès). MAA Press, 1992, p. 202-213. ISBN 0-7167-2188-0.
* Jenkins, David «Anthropology, Mathematics, Kinship» (en anglès). Mathematical Anthropology and Cultural Theory, Vol. 2, Num. 3, 2008, pàg. 1-27. ISSN: 1544-5879.
* Wilson, Robin; Walkins, John J.; Parks, David J. Graph Theory in America: The First Hundred Years (en anglès). Princeton University Press, 2023. ISBN 978-0-6911-9402-8.

## Enllaços externs

* O'Connor, John J.; Robertson, Edmund F. «Frank Harary» (en anglès). MacTutor History of Mathematics archive. School of Mathematics and Statistics, University of St Andrews, Scotland.
* Muñoz García, Amelia. «Frank Harary y sus grafos a cuestas». Radio Sefarad. [Consulta: 21 febrer 2023]. (castellà)
* «Frank Harary». University of Michigan, 2011. Arxivat de l'original el 20 de febrer 2023. [Consulta: 20 febrer 2023]. (anglès)
* «Home Page of Frank Harary». New Mexico State University. [Consulta: 20 febrer 2023]. (anglès)